รัฐบาลไทย-ข่าวทำเนียบรัฐบาล-คนร. เห็นชอบให้ธนาคารอิสลามแห่งประเทศไทย พ้นจากแผนฟื้นฟู มอบกระทรวงการคลังดูแลให้สามารถดำเนินการตามแผนงานต่อไป
วันพฤหัสบดีที่ 17 มกราคม 2562
คนร. เห็นชอบให้ธนาคารอิสลามแห่งประเทศไทย พ้นจากแผนฟื้นฟู มอบกระทรวงการคลังดูแลให้สามารถดําเนินการตามแผนงานต่อไป
นายกรัฐมนตรีเป็นประธานประชุม คนร. ครั้งที่ 1/62 เห็นชอบให้ธนาคารอิสลามแห่งประเทศไทยออกจากกลุ่มรัฐวิสาหกิจที่ต้องจัดทําแผนการแก้ไขปัญหาองค์กร  มอบหมายกระทรวงการคลังกํากับดูแล ให้สามารถดําเนินการตามแผนงานต่อไป
วันนี้ (17 ม.ค.62) เวลา 09.30 น. ณ ห้องสีเขียว ตึกไทยคู่ฟ้า ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายรัฐวิสาหกิจ (คนร.) ครั้งที่ 1/2562 โดยมีนายสมคิด จาตุศรีพิทักษ์ รองนายกรัฐมนตรี รัฐมนตรี และผู้ที่เกี่ยวข้องเข้าร่วมการประชุม ซึ่งภายหลังการประชุม นางปานทิพย์ ศรีพิมล ที่ปรึกษาด้านพัฒนารัฐวิสาหกิจ สํานักงานคณะกรรมการนโยบายรัฐวิสาหกิจ (สคร.) ได้เปิดเผยผลการประชุมสรุปสาระสําคัญได้ดังนี้
คนร. เห็นชอบร่างหลักการและแนวทางการกํากับดูแลกิจการที่ดีในรัฐวิสาหกิจที่ได้ปรับปรุงจากหลักการและแนวทางการกํากับดูแลที่ดีในรัฐวิสาหกิจปี 2552 ให้สอดคล้องกับมาตรฐานการกํากับดูแลกิจการที่ดีของรัฐวิสาหกิจของสากล รวมทั้งการกํากับดูแลกิจการของบริษัทจดทะเบียนในตลาดหลักทรัพย์แห่งประเทศไทยในปัจจุบัน และมอบหมายให้ สคร. ในฐานะเลขานุการ คนร. นําเสนอคณะรัฐมนตรีพิจารณาให้ความเห็นชอบต่อไป
คนร. เห็นชอบหลักการในการปรับปรุงอัตราและหลักเกณฑ์ในการจ่ายค่าตอบแทนกรรมการรัฐวิสาหกิจ เพื่อให้มีมาตรฐานและสอดคล้องกับประเภทและกิจการของรัฐวิสาหกิจในปัจจุบันมากยิ่งขึ้น ทั้งนี้ คนร. มีข้อสังเกตให้มีการพิจารณาหลักการกําหนดค่าตอบแทนกรรมการรัฐวิสาหกิจให้สอดคล้องกับลักษณะและผลประกอบการของรัฐวิสาหกิจแต่ละแห่งให้เหมาะสม
พร้อมกันนี้ คนร. ได้พิจารณาและรับทราบความคืบหน้าการดําเนินการตามแผนการแก้ไขปัญหาองค์กรของรัฐวิสาหกิจทั้ง 6 แห่ง โดยมีสาระสําคัญและนโยบาย คนร. สรุปดังนี้
ธนาคารอิสลามแห่งประเทศไทย (ธอท.) ปัจจุบันฐานะทางการเงินของ ธอท. มีความแข็งแกร่งแล้วจากการเพิ่มทุนในช่วงปลายปี 2561 และในปี 2561 ผลประกอบการของ ธอท. มีกําไรที่สูงกว่าแผนงาน แต่ยังมีระดับหนี้ที่ไม่ก่อให้เกิดรายได้ (Non-Performing Finance : NPF) สูงกว่าแผนเล็กน้อย ซึ่ง คนร. เห็นว่า ธอท. มีผลประกอบการที่ดีมีกําไรแล้วและมีการปรับปรุงระบบการทํางานซึ่งจะช่วยแก้ปัญหาในอดีตและสร้างความยั่งยืนในการประกอบกิจการในอนาคตของ ธอท. ในอนาคตได้ จึงมีมติเห็นชอบให้ ธอท. ออกจากกลุ่มรัฐวิสาหกิจที่ต้องจัดทําแผนการแก้ไขปัญหาองค์กร และมอบหมายให้กระทรวงการคลังกํากับดูแล ธอท. ให้สามารถดําเนินการตามแผนงานต่อไป
บริษัท ทีโอที จํากัด (มหาชน) (บมจ. ทีโอที) และบริษัท กสท โทรคมนาคม จํากัด (มหาชน) (บมจ. กสท) กระทรวงดิจิทัลเพื่อเศรษฐกิจและสังคม (ดศ.) ได้รายงานความก้าวหน้าในการควบรวม บมจ. ทีโอที และ บมจ. กสท โดยการดําเนินการต่าง ๆ เป็นไปด้วยความเรียบร้อย จะติดเพียงเรื่องคดีความข้อพิพาทต่าง ๆ ที่จะต้องมีการพิจารณาต่อไป โดยพนักงานทั้งหมดของ บมจ. ทีโอที และ บมจ. กสท จะโอนมาเป็นพนักงานของบริษัทใหม่ ทั้งนี้ บริษัทใหม่จะมีทั้งหมด 5 ธุรกิจหลัก ได้แก่ 1) โครงสร้างพื้นฐาน 2) โครงข่ายสื่อสารระหว่างประเทศ 3) บรอดแบนด์และโทรศัพท์พื้นฐาน 4) โทรศัพท์เคลื่อนที่ และ 5) การให้บริการด้าน Digital และสําหรับความคืบหน้าในการดําเนินการของคณะทํางานเตรียมการรวมกิจการของ บมจ. ทีโอที และ บมจ. กสท ได้มีการจัดทําแผนธุรกิจของบริษัทใหม่ระหว่างปี 2562 - 2567 แล้ว สําหรับการจัดตั้งบริษัทใหม่จะสามารถจัดตั้งและเริ่มดําเนินการได้ภายใน 6 เดือน นับจากคณะรัฐมนตรีได้ให้ความเห็นชอบ
บริษัท การบินไทย จํากัด (มหาชน) (บกท.) บกท. ได้นําเสนอแผนในการแก้ไขเพิ่มเติมที่จะช่วยให้มีผลประกอบการเป็นไปตามเป้าหมาย โดย คนร. ได้มอบหมายให้ บกท. เร่งจําหน่ายเครื่องบินที่ปลดระวางและสร้างความชัดเจนถึงการดําเนินการร่วมกับบริษัท ไทยสมายล์แอร์เวย์ จํากัด และบริษัท สายการบินนกแอร์ จํากัด (มหาชน) รวมทั้งให้ บกท. ดําเนินการตามแผนงานที่ได้นําเสนออย่างเคร่งครัด
การรถไฟแห่งประเทศไทย (รฟท.) รฟท. ได้รายงานการดําเนินการตามแผนต่าง ๆ ทั้งในด้านการลงทุนต่าง ๆ การบริหารทรัพย์สิน และการจัดตั้งบริษัทลูกในการเดินรถไฟฟ้าสายสีแดงและการบริหารทรัพย์สิน รวมทั้ง ปัจจุบัน รฟท. ได้นําส่งงบการเงินให้สํานักงานการตรวจเงินแผ่นดินตรวจสอบครบถ้วนแล้ว ทั้งนี้ คนร. ให้ รฟท. นําเสนอการพัฒนาโครงสร้างทางคู่และทางสายใหม่ทั้งหมดให้ได้ภายในปีนี้ และให้มีการนําเชื้อเพลิง B20 มาใช้ด้วย
องค์การขนส่งมวลชนกรุงเทพ (ขสมก.) ปัจจุบัน ขสมก. รับมอบรถโดยสาร NGV มาแล้ว จํานวน 300 คัน และคาดว่าจะรับมอบส่วนที่เหลือ 189 คัน ได้ภายในเดือนมีนาคม 2562 ซึ่งจะสามารถจัดหารถครบ 3,000 คันได้ภายในปี 2565 และได้มีการติดตั้งระบบ GPS ในรถที่มีอยู่ในปัจจุบันครบถ้วนแล้ว สําหรับการนําน้ํามัน B20 มาใช้ คาดว่าจะดําเนินการได้ครบทุกคันในเดือนกุมภาพันธ์ 2562 นี้ แต่ยังคงมีความล่าช้าในการติดตั้งระบบ E-Ticket ทั้งนี้ ปัจจุบัน ขสมก. ได้นําเสนอแผนฟื้นฟูกิจการให้กระทรวงคมนาคมเพื่อนําเสนอคณะรัฐมนตรีต่อไป
--------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการ คนร.)